80 000 virusgevalle teen Junie in W-Kaap verwag – LUR | Netwerk24
Deur Marelize Barnard 13 Mei 2020 16:56
Sowat 80 000 gevalle van mense wat positief vir die koronavirus getoets is, word in die Wes-Kaap verwag wanneer die besmetting sy piek bereik.
En dit kan so gou as Junie wees.
Só het Nomafrench Mbombo, die Wes-Kaapse LUR vir gesondheid, Woensdagoggend op 'n besoek aan die Mowbray-kraamhospitaal in Kaapstad gesê.
Nomafrench Mbombo, die Wes-Kaapse LUR vir gesondheid, Woensdag met haar besoek aan die Mowbray-kraamhospitaal. Foto: Facebook
Sy het met gesondheidsamptenare oor hul werkomstandighede gepraat en gesê sy verstaan as hulle bekommerd is en wonder: "Is ek die volgende persoon wat besmet gaan word? Wat as dit ek is?"
Volgens haar lê die ergste nog voor wanneer die piek van die Covid-19-pandemie in Junie in die Wes-Kaap verwag word.
In die res van die land word die piek van die besmetting teen Augustus of September verwag, het sy gesê.
Mbombo het gesê daar moet ook gepraat word oor die mense wat gesond word, en nie net oor die sterftes nie.
Sy het gesê een van die klagtes van gesondheidswerkers is dat hulle baie meer vir openbare vervoer moet betaal om by hul werkplekke uit te kom.
Meer oor: Nomafrench Mbombo | Wes-Kaap | Covid-19-Virus | Inperking | Inperkingsregulasies | Koronavirus